GiliGold/VAD_KnessetCorpus huggingface dataset:
עוזי דיין: האירוע הזה הוא אירוע חמישי שלי הבוקר עד הצוהריים, ועוד צפויים אירועים ועדתיים.
עוזי דיין: לכן יש לי בקשה, שהשימוש בכלי של הרביזיה, שהוא כמובן דמוקרטי והכרחי וכולי, ייעשה רק במקומות שמניחים שהוא יביא תוצאה, אחרת הוא מה שקוראים אצלנו מסל"מ – מסע סרק להרגעת המצפון.
עוזי דיין: אתה עושה את זה ואתה יודע שזה לא יעשה כלום חוץ מקצת ינדנד וירגיז, ובעיקר יפריע לכאלה שצריכים להיות במספר מקומות.
עוזי דיין: זה לא יעזור בסוף.
מיקי לוי: עוזי, אם הייתי מקשיב לך, יכולתי להישאר בבית – רביזיה, התייעצויות, הסתייגויות.
מיקי לוי: הכול.
מיקי לוי: אלה הכלים הדמוקרטיים שיש.
מיקי לוי: אין לאופוזיציה כלים אחרים.
מיקי לוי: אם הקואליציה הייתה נורמלית ומחזירה - - -
איתן גינזבורג: מיקי, אני מעביר לך את רשות הדיבור.
מיקי לוי: לעוזי נתת לדבר.
מיקי לוי: אם היו נותנים את הנציג שמגיע לנו בוועדה לבחירת שופטים ואת ועדת הכלכלה, הייתי מאזין לך.
מיקי לוי: אבל אני לא יכול להאזין לך.
עוזי דיין: - - - לצורך דיוני, ולא ישיג את מטרתו, ולכן כל מה שאני אומר, צמצמו - - -
איתן גינזבורג: מיקי, רצית לומר דבר מה.
מיקי לוי: אתה יודע כמה דברים לא משיגים את מטרתם במדינה הזו?
איתן גינזבורג: מיקי, בבקשה, הצעה לסדר.
עוזי דיין: צמצמו מהלכים לדברים שמביאים תוצאות.
מיקי לוי: אני נאלץ להגיד לא.
איתן גינזבורג: מיקי, זו הצעה שלו, עכשיו תורך לדבר.
מיקי לוי: אני נאלץ להגיד לו לא.
מיקי לוי: הדיון הקודם, אדוני, שעסק באותן הארכות של חוקי העזר העירוניים בנושא שמירה – מבדיקה שעשיתי פעם נוספת, והיא עדיין לא הסתיימה, לכן אני מסייג אותה, עולה כי האגרות כלולות בתוך החוק.
מיקי לוי: גם בדברי ההסבר של החוק – אני פשוט מכה את עצמי, לא עשיתי שיעורי בית כמו שצריך, לא קראתי את זה, פספסתי.
מיקי לוי: אני מחכה לייעוץ המשפטי של הוועדה, ואנחנו כמובן נדון בזה.
מיקי לוי: אני אומר את זה רק לפרוטוקול, כי זה היה כנראה לא בסדר.
מיקי לוי: אם אני אטעה, אני אתנצל.
אחמד טיבי: בפרסום של הוועדה לגבי הרכב הוועדות נפלה טעות.
אחמד טיבי: מתברר לפי ההודעה שאין לנו מקום בביקורת המדינה, ובמקומנו בטעות הוכנס נציג ימינה.
אחמד טיבי: אני מבקש לחזור גם לפרוטוקול וגם לסיכומים שהודענו עליהם, גם כאן בוועדה, עפר שלח ואני.
אחמד טיבי: להזכיר, היו לנו שני מקומות – אחד נתנו לקארין אלהרר, שנמצאת עכשיו על תקן של המשותפת, והשני שהוא נציג שלנו.
איתן גינזבורג: אמרתם את זה שנייה לפני שנכנסתם.
איתן גינזבורג: אנחנו בהחלט נבדוק את זה, ובמידה ונפלה טעות, כפי שאתם טוענים, אנחנו נתקן את זה, כמובן, ללא דיחוי.
איתן גינזבורג: אני רוצה לעבור לנושא של בקשת הפטור שמבקשת הממשלה, חוק מענק עידוד תעסוקה (הוראת שעה – נגיף קורונה החדש), בכל הנוגע להענקת 7,500 שקל מענק לאותם מעסיקים שיחזירו לעבודה עובדים, וכמובן, 3,500 בהתאמה למי שיחזירו לפני.
איתן גינזבורג: הממשלה הצביעה על כך אתמול, בצוק העתים, כדי לאפשר דיון בוועדה ולאפשר את העברת הכספים במהירות האפשרית.
איתן גינזבורג: אני מעלה את הנושא לבקשה לפטור כפי שביקשה הממשלה בקריאה ראשונה.
איתן גינזבורג: נציג הממשלה פה?
איתן גינזבורג: למרות כל מה שאמרתי קודם, אמרנו שכן נעלה דברים בנושא של נגיף הקורונה החדש, אבל אני עוד לא הספקתי לדבר עם הממשלה על השיח שהיה פה, ואנחנו נעמוד על כך.
איתן גינזבורג: טלי ארפי ואיציק דניאל, נציגי משרד האוצר, נמצאים?
טלי ארפי: שלום, צוהריים טובים.
איתן גינזבורג: יש לך גם וידאו שאת יכולה להפעיל?
איתן גינזבורג: את כרגע בלי וידאו.
טלי ארפי: אני בלי וידאו.
טלי ארפי: כמו שציינת, אנחנו מביאים הצעת חוק שהמטרה שלה היא לעודד החזרת עובדים שפוטרו או הוצאו לחל"ת.
טלי ארפי: הצעת החוק מתייחסת לשלוש קבוצות של עובדים – כאלה שנרשמו והתייצבו בשירות התעסוקה מינואר עד ה-28 בפברואר, ולא השתלבו בחזרה בשוק העבודה החל ממועד רישומם.
טלי ארפי: קבוצה שנייה היא קבוצה שפוטרה או הוצאה לחל"ת מה-1 במרץ ועד ה-30 באפריל, בין אם היא נרשמה ובין אם לא נרשמה.
טלי ארפי: קבוצה שלישית היא קבוצה שמתייחסת לזכאי קצבת אבטלה בחודש מאי ולזכאים לגמלת אבטחת הכנסה בחודש מאי, וזכאים למענק הסתגלות לבני 67, מענק שקבוע בתקנות שעת חירום, שניתן מענק לבני 67 עם הכנסה מסוימת.
טלי ארפי: הממשלה ביקשה לתת מענה סוציאלי, מאחר ובני 67 לא זכאים לדמי אבטלה.
טלי ארפי: גם אלה ייכללו בקבוצת העובדים שבגינם ישתלם מענק.
טלי ארפי: גובה המענק, כפי שציינת, לגבי עובדים שהחלו לעבוד במאי – יינתן מענק בסך 875 שקלים חדשים לחודש, 3,500 בסך הכול.
טלי ארפי: לגבי עובדים שהחלו בעבודתם מה-1 ביוני, 1,875.
טלי ארפי: החוק כולל הוראות שמתייחסות לאופן תשלום המענק, איך מגישים את הבקשה.
טלי ארפי: מי שמתפעל את המענק יהיה שירות התעסוקה, כאשר התשלום בפועל ישתלם על ידי רשות המיסים.
טלי ארפי: יש הוראות שמתייחסות לאופן העברת המידע מרשות המיסים לשירות התעסוקה, ומידע שיגיע מהמוסד לביטוח לאומי, הוראות שקשורות לאופן הגשת הבקשה, הן על ידי המעסיק והן על ידי העובד.
טלי ארפי: יש סעיף שמתנה את הכניסה של החוק לתוקף בתיקון לחוק יסוד, שמאפשר את ההעמדה של המקור התקציבי ליישום החוק בסך 5.5 מיליארד.
טלי ארפי: אני מבינה שהיום הצעת החוק עתידה להידון במליאה.
טלי ארפי: בגלל הדחיפות והרצון להתחיל להתניע את תשלום המענק כמה שיותר מהר, אנחנו מבקשים את הקיצור.
טלי פלוסקוב: תברך, למה לא? מיקי, רק דברים לא טובים?
טלי פלוסקוב: תגיד משהו טוב.
מיקי לוי: אנחנו נצביע בעד, זה ברכה.
מיקי לוי: נצביע בעד, זה ברכה.
מיקי לוי: טלי, את היית איתי בכספים.
מיקי לוי: מה שלטובת הציבור ומדינת ישראל, אני תמיד בעד.
טלי פלוסקוב: נכון, לכן אני מצפה ממך שתגיד דברים טובים.
מיקי לוי: אני מברך על היוזמה.
איתן גינזבורג: אני רק רוצה להגיד אמירה אחת בנושא כי הוא נושא חשוב, ואני אומר את זה לנציגי משרד האוצר, ואנחנו נעמוד על כך.
איתן גינזבורג: יש בתוך החוק הזה גם עיוותים.
איתן גינזבורג: אחד העיוותים הוא למשל שמי שהוא חבר אגודה שיתופית לא מקבל בגין זה מענק.
איתן גינזבורג: נוצר מצב מעוות שמעסיקים שיש להם עובדים שהם שייכים לאגודה שיתופית לא יחזירו אותם לעבודה כי בגינם הם לא יקבלו מענק, לכן זה דבר שחייב להיות מוסדר.
איתן גינזבורג: אנחנו נעמוד על כך.
איתן גינזבורג: אנחנו נצביע עכשיו על הפטור, אבל אנחנו נעמוד על כך בוועדת הכספים, שהדבר הזה חייב לבוא לידי פתרון, כי לא יכול להיות שיהיו פה אזרחים שבגלל שהם חיים בצורה משותפת, באגודה שיתופית, בגינם לא יקבלו מענק, ויתר האזרחים יקבלו מענק.
איתן גינזבורג: זה לא צודק.
קריאה: זה הועלה כבר בוועדת כספים שהייתה.
איתן גינזבורג: במסגרת החוק הזה יצטרכו לתקן את זה.
איתן גינזבורג: מי בעד מתן הפטור לחוק?
איתן גינזבורג: בעד מתן פטור מחובת הנחה לחוק – 13
איתן גינזבורג: אני קובע שהפטור ניתן.
איתן גינזבורג: תודה רבה לחברי הוועדה על ההבנה.
מיקי לוי: למרות שזה עוד פעם פטור מחובת הנחה.
איתן גינזבורג: אמרתי.
איתן גינזבורג: אמרתי, פתחתי בזה.
מיקי לוי: אני יודע, שמעתי שאמרת.
איתן גינזבורג: תודה רבה, אני נועל את הישיבה.
איתן גינזבורג: שלום לכולם, אני מתכבד לפתוח את ישיבת ועדת הכנסת.
איתן גינזבורג: על סדר היום – רביזיה שהגישו חברי הכנסת אלי אבידר ואלעזר שטרן על פניית יושב-ראש ועדת החוץ והביטחון בדבר טענת נושא חדש.
איתן גינזבורג: ניתן לחבר הכנסת אבידר לנמק את הרביזיה.
אלי אבידר: מבחינתי אפשר להביא את הנושא להצבעה.
איתן גינזבורג: בכל זאת, תגיד איזו מילה?
איתן גינזבורג: משהו.
אלי אבידר: אנחנו נמצאים באירוע היסטורי שאנחנו עוד נתבייש בו עוד הרבה מאוד שנים.
אלי אבידר: ביקשת.
אלי אבידר: אמרתי את זה כבר פעם אחת.
אלי אבידר: אתה רוצה שאני אגיד את זה עוד פעם?
אלי אבידר: זה לא מכבד אותנו.
אלי אבידר: חשבתי שלפעמים חברי כנסת צריכים להיות מרוצים על התקופה שהם נמצאים בה, ואני באמת מרוצה, אני בר מזל, בתקופה כזו, שיש התרחשות כזו והיא לא התרחשות רגילה.
אלי אבידר: אבל כל יום שעובר וכל שעה שעוברת רק הופכים את זה לבושה יותר גדולה, לצערי.
איתן גינזבורג: אני לא צריך להשיב, אני רק צריך להגיד באופן כללי שמכיוון שאנחנו עוסקים ברביזיה לנושא חדש, הוא נושא קונקרטי וענייני, כמובן שכל אחד יצביע לפי הבנתו אבל אני עדיין חוזר על הדברים שאמרתי קודם – הדברים צריכים להיות בצורה מסודרת, כפי שנקבע אתמול, בצורה שבה הכנסת תדע להתנהל בצורה מכובדת שתכבד גם אותה ואת מעמדה וגם את הממשלה.
איתן גינזבורג: אז אנחנו נקיים את ההצבעה על הרביזיה.
איתן גינזבורג: ירים את ידו הצבעה בעד- 1 נגד – 5 הרביזיה לא התקבלה.
איתן גינזבורג: אני מודה לכם, הרביזיה לא התקבלה.
איתן גינזבורג: בקשת יושב-ראש ועדת החוקה, חוק ומשפט להקדמת דיון
איתן גינזבורג: נושא נוסף, ברשותכם – יש בקשה של יושב-ראש ועדת החוקה, חוק ומשפט להקדמת דיון בהצעת לתיקון והארכת תוקפן של תקנות שעת חירום (נגיף הקורונה החדש)( דיונים בהשתתפות עצורים, אסירים וכלואים) – לפני הקריאה השנייה והשלישית.
איתן גינזבורג: הבקשה התקבלה לאור העובדה שבישיבתה מהיום ועדת החוקה, חוק ומשפט אישרה את פיצול הצעת החוק כאמור, את הצעת החוק ניהול דיוני ועדת השחרורים והוועדה לעיון בעונש (נגיף הקורונה החדש), וסיימה את הכנת הצעה לתיקון ולהארכת תוקפן של תקנות שעת חירום (דיונים בהשתתפות עצורים, אסירים וכלואים) לקראת שנייה ושלישית, והם מבקשים את אישור הוועדה להביא את ההצעה הזו להצבעה במליאה היום.
איתן גינזבורג: אם זה מקובל עלינו אז נוכל - - - זה הגיע בהסכמה שם, בוועדה?
איתן גינזבורג: גם הפטור?
איתן גינזבורג: אם כך, לאור העובדה שמדובר בהסכמה, אני מבקש להעלות את זה להצבעה.
איתן גינזבורג: מי בעד בקשת יושב-ראש ועדת החוקה, חוק ומשפט להקדמת הדיון?
איתן גינזבורג: הצבעה הבקשה התקבלה.
איתן גינזבורג: פה אחד, ההצעה התקבלה.
איתן גינזבורג: אני מודה לכולם, ישיבה זו נעולה.
איתן גינזבורג: אני מתכבד לחדש את ישיבת ועדת הכנסת.
איתן גינזבורג: חבריי חברי הכנסת, אנחנו דנים ברביזיה שהגיש חבר הכנסת בועז טופורובסקי לבקשת הממשלה להקדים דיון בהצעת חוק לתיקון וקיום תוקפ של תקנות שעת חירום (נגיף הקורונה החדש – אכיפה) (תיקון), התש"ף-2020.
בועז טופורובסקי: תודה רבה שאתה נותן לי לנמק.
בועז טופורובסקי: אני באמת מבקש שנעשה דיון מחודש בנושא הזה.
בועז טופורובסקי: כפי שהסברתי, הכי קל זה לבוא ולהטיל עוד סנקציות, עוד פגיעה בחופש ובזכויות של האזרחים בשל כביכול הקורונה.
בועז טופורובסקי: עובדתית, כאשר מסבירים לאזרחים את המצב כמו שהוא, כאשר יש מדיניות ברורה ומראים להם לאן אנחנו רוצים להגיע ולא משנים כל זמן את ההחלטות, האזרחים עושים את זה והעסקים מבצעים את זה ומטילים על עצמם את הסנקציות שמתבקשות על-ידי השלטון.
בועז טופורובסקי: מה שקורה עכשיו, אין דוגמה, אין אחידות ואין מדיניות מהשלטון.
בועז טופורובסקי: האזרחים לא מאמינים לשלטון.
בועז טופורובסקי: הדבר הזה שרק יעלה את הקנסות, יגביר את האכיפה ויפגע בזכויות ובחופש של האזרחים הוא לא מידתי, לא נכון לעכשיו, למה שקורה בקורונה.
בועז טופורובסקי: הוא לא הוכח כאשר לא באו עם בקשות מהאזרחים והם לא מילאו אותן בצורה ברורה.
בועז טופורובסקי: לכן אני מבקש שנדון מחדש בסיפור הזה ולא נקדים דיון בהצעות שפוגעות באזרחים.
איתן גינזבורג: אני מתכבד לפתוח את ישיבת ועדת הכנסת בנושא בקשת הממשלה להקדמת הדיון בהצעת חוק לתיקון ולקיום תוקפן של תקנות שעת חירום (נגיף הקורונה החדש – הגבלת פעילות), תיקון החוק בכל הקריאות.
קריאה: בכל הקריאות?
איתן גינזבורג: מה שקרה הוא שחוק לתיקון ולקיום תוקפן של תקנות שעת חירום (נגיף הקורונה החדש – הגבלת פעילות), שבעצם קובע את כל הסיפור של הגבלת פעילות במרחב הציבורי ובמרחב הפרטי, עבר בכנסת.
איתן גינזבורג: וועדת הקורונה שדנה בחוק קבעה שכל צו שיוצא על ידי שר, ייכנס לתוקף רק לאחר אישור ועדת הקורונה.
איתן גינזבורג: הנושא הזה מאוד מאוד מגביל את הממשלה.
איתן גינזבורג: מכיוון שבתקופה הזאת, כשהיא נדרשת לגמישות פעולה בתקופה שיש החמרה בתחלואה ובמידת ההדבקות – למשל, מה שקרה ביום חמישי, קיבלה הממשלה החלטה לצורך צמצום פעילות במקומות מסוימים וחתמו על הצו הזה, עד שוועדת הקורונה לא התכנסה ארבעה ימים אחרי כדי לאשר את הצו, הצו לא יכול להיכנס לתוקף.
בועז טופורובסקי: אז בואו נסגור את הכנסת.
בועז טופורובסקי: אנחנו רק מפריעים.
איתן גינזבורג: שנייה, אני אומר את הדברים שלי.
איתן גינזבורג: אני לא מנעתי מאף אחד לדבר בוועדה הזאת וכל אחד יקבל את המקום שלו לדבר.
איתן גינזבורג: ועד שוועדת הקורונה לא דנה אתמול והחליטה שהצו ייכנס לתוקף היום בבוקר, למעשה אי אפשר היה לממש את הסיפור הזה ואיבדנו ארבעה ימים שבהם אי אפשר להגביל את הפעילות ולמנוע את ההדבקות כשאנחנו רואים מה קורה בחוץ.
איתן גינזבורג: כולם ערים לזה, כולם רואים מה קורה.
אלעזר שטרן: לא, לא כולם.
איתן גינזבורג: לא כולם.
איתן גינזבורג: אבל חלקנו רואים מה קורה וגם שומעים ורואים את המספרים.
איתן גינזבורג: אני ראיתי את הכותרות שמדברות על ביטול הכנסת ושמעתי את הקולות האלה, והאמת היא שזה לא ככה כי ברוב חוקי הכנסת קבוע שאחרי שהכנסת קבעה את המסגרת החוקית לפעול, נותנים לשר הרלוונטי להוציא תקנות, להוציא צווים.
חמד עמאר: אבל רוב התקנות שמוציא - - - חוזרות לכנסת לכאן כדי שהוועדות יאשרו אותן - - -
איתן גינזבורג: לא, לא, לא.
חמד עמאר: היועצת המשפטית יכולה לאשר - - -
איתן גינזבורג: חמד, לא, לא.
איתן גינזבורג: שנייה, חמד - - -
איתן גינזבורג: חמד, אתה רוצה לקבל רשות דיבור?
איתן גינזבורג: תיכף תקבל.
חמד עמאר: אני כאן 11 שנה בכנסת.
חמד עמאר: אני אישרתי הרבה תקנות - - -
איתן גינזבורג: אבל זה שאתה 11 שנה בכנסת, זה לא אומר שאתה צריך להפריע לי.
חמד עמאר: ותמיד השרים הם שלא מביאים את התקנות - - -
איתן גינזבורג: זה שאתה 11 שנה בכנסת, זה לא אומר שאתה צריך להפריע לי.
חמד עמאר: אני טועה, היועצת המשפטית לכנסת?
איתן גינזבורג: אני מבקש לא לענות לו.
איתן גינזבורג: חמד, תן לי רגע - - - את הדברים.
איתן גינזבורג: אתה תקבל את הזמן שלך לדבר.
איתן גינזבורג: לא כל צו מגיע לאישור ועדות הכנסת.
איתן גינזבורג: יש צווים שכן, יש צווים שלא.
איתן גינזבורג: למשל, חוקי המכס לא מגיעים ושר האוצר יכול לחתום על כל צו מכס מתי שהוא רוצה לפה ולפה בלי אישור של שום ועדה.
איתן גינזבורג: - - - ישבנו בוועדה עם יושב-ראש הכנסת, היה שם מאיר כהן, היה שר הרווחה, הייתה שם איילת שקד שרת המשפטים, היה שם גם מנכ"ל משרד הקליטה עודד פורר, ושלושתם – המנכ"ל לא, אבל עם השרה שלו, שלושתם חתמו על אין ספור צווים בלי אישור הוועדות, כי זה המקום שלהם לממש את החוק; מממשים חוק על ידי חקיקת משנה.
איתן גינזבורג: חקיקת משנה לא בהכרח הכנסת מחוקקת אלא השרים עצמם.
איתן גינזבורג: ופה אנחנו אוצרים שדווקא בתקופה כזאת שהיא תקופה כל כך קשה, צריכים לאפשר לממשלה לפעול ביתר גמישות.
איתן גינזבורג: זה לא אומר עדיין שאחרי שהצו נחתם על ידי השר ומתחיל להתממש שהכנסת היא לא רלוונטית.
איתן גינזבורג: קבוע בחוק שמתכוונים להביא היום, ואגב, הוא חוק של סעיף אחד, שכל צו שנחתם יכול להתבטל תוך שעה, תוך דקה, תוך שבוע, מהרגע שנחתם על ידי ועדת הכנסת.
איתן גינזבורג: כן, זה כתוב בחוק.
איתן גינזבורג: אל תעשה לי ככה.
איתן גינזבורג: אל תתייחס לכותרות.
איתן גינזבורג: תתייחס לחוק.
בועז טופורובסקי: לא כותרות.
בועז טופורובסקי: תתייחס לחוק - - -
איתן גינזבורג: והוועדה עצמה, ועדת הכנסת, יכולה לבטל או לדון או לשנות כל צו.
איתן גינזבורג: אבל עד שהוועדה מתכנסת, וזה לפעמים יכול לקחת כמה ימים קריטיים ודווקא בתקופה של תחלואה כזאת, צריך לאפשר גמישות לממשלה שהיא בסוף הזרוע המבצעת של הממשלה, היא הרשות המבצעת.
איתן גינזבורג: אנחנו הרשות המחוקקת.
בועז טופורובסקי: זה לא מזכיר לך שיעורי היסטוריה?
איתן גינזבורג: זה חשוב מאוד, אני אגיד לך למה, בועז.
בועז טופורובסקי: למדנו את זה בהיסטוריה.
איתן גינזבורג: היו כל מיני אמירות שונות על קץ הדמוקרטיה - -
איתן גינזבורג: שיש - - - על הכנסת.
איתן גינזבורג: היום אצל יושב-ראש הכנסת אמר את זה מאיר כהן בעצמו.
איתן גינזבורג: הוא פשוט לא הבין במה מדובר.
איתן גינזבורג: ופתאום אחרי שהסברנו לו על מה מדובר, אז הוא פתאום אמר, מאה אחוז, אנחנו מאשרים את זה.
בועז טופורובסקי: ממש לא.
איתן גינזבורג: אתה יכול להגיד לא.
איתן גינזבורג: אני הייתי בתוך הוועדה.
בועז טופורובסקי: - - - אם מאיר כהן היה מבקש ממני להצביע בעד, אני הייתי בבעיה.
בועז טופורובסקי: לא רק זה.
בועז טופורובסקי: הוא ידע שאני מצביע נגד.
איתן גינזבורג: אני יודע מה היה בתוך הדיון.
איתן גינזבורג: אני לא יודע מה אמרו לך אחר כך.
איתן גינזבורג: אבל אפשר גם להצביע נגד, זה בסדר.
איתן גינזבורג: אני רק מנסה להסביר מה החשיבות של הדבר הזה דווקא בתקופה הזאת.
בועז טופורובסקי: חשיבות - - -
איתן גינזבורג: כל הדבר הזה בכל מקרה תקף לחודש הקרוב מכיוון שעד בעוד חודש, מקווים שפחות, אנחנו נגמור את חוק מסגרת הקורונה, חוק הסמכויות, ואז שם כל החוקים של קורונה יוכלו להיות מעוגנים בתוך החוק.
איתן גינזבורג: עד כאן.
איתן גינזבורג: ולכן זו בקשת הממשלה.
בועז טופורובסקי: מישהו מסביר מה זה, על מה מדובר?
איתן גינזבורג: הרגע הסברתי.
בועז טופורובסקי: אה, רק אתה מסביר?
איתן גינזבורג: לא, אבל אנחנו נעלה נציג ממשלה.
חמד עמאר: אנחנו יכולים הסבר מהיועצת המשפטית על החוק שמגיע היום שאנחנו ניתן לו פטור בעצם?
בועז טופורובסקי: בכל הקריאות.
חמד עמאר: זה משהו דרמטי, שבאותו יום רוצים להביא אותו לקריאה ראשונה, קריאה שנייה, קריאה שלישית, - -
בועז טופורובסקי: וקיבלנו רק לפני שעה.
חמד עמאר: - - ובעצם שיהיה חוק במדינת ישראל, שאנחנו צריכים לתת לו את האישור הזה.
חמד עמאר: אנחנו רוצים לקבל הסבר מהיועצת המשפטית לנושא.
חמד עמאר: אני מבקש מהיועצת המשפטית, אם היא יכולה לתת לנו הסבר - - -
בועז טופורובסקי: או שיעבירו אותו ואחר כך יסבירו לנו מה זה.
איתן גינזבורג: מה שנעשה זה דבר כזה - - -
חמד עמאר: אז יש מישהו של הממשלה כאן שיכול?
איתן גינזבורג: כן, כן, כן, חמד.
איתן גינזבורג: מי מתפעל את הזום?
קריאה: אני נציגת משרד הבריאות.
איתן גינזבורג: אה, את פה.
איתן גינזבורג: יפה, יפה, יפה.
איתן גינזבורג: עו"ד טל וינר שילה, ברוכה הבאה לוועדה, מהלשכה המשפטית של משרד הבריאות.
איתן גינזבורג: בבקשה, גברתי.
טל וינר שילה: בעצם מטרת התיקון זה להחליף את סעיף 2 שכרגע מסמיך, כמו שהסביר היושב-ראש, את הממשלה לתקן תקנות באישור מראש של ועדה של הכנסת.
טל וינר שילה: התיקון בעצם יחליף את ברירת המחדל, שבעצם האישור יתקבל בדיעבד כדי לאפשר תיקונים שצריכים לעשות באופן מידי כמו שראינו שקרה השבוע.
איתן גינזבורג: תיקון או ביטול.
טל וינר שילה: תיקון או ביטול.
איתן גינזבורג: צריך להדגיש את זה.
טל וינר שילה: נכון.
טל וינר שילה: בעצם למנוע את התפשטות הנגיף בצורה יעילה ומהירה.
טל וינר שילה: זה בעצם הנושא.
טל וינר שילה: הסעיף מפרט את זה טיפה יותר, הוא - - - עוד כל מיני סמכויות; לתקן הגבלות על מקומות ספציפיים, כמו שהייה בגינות שעשועים, מתקני ספורט פתוחים וכדומה.
טל וינר שילה: אבל המטרה העיקרית היא לאפשר הגבלה מיידית כדי למנוע הדבקה שאנחנו רואים אותה -- -
חמד עמאר: אני קראתי את הצעת החוק.
חמד עמאר: כל המקומות שהזכרתם, האם נעשתה עבודה מקצועית, כמה נדבקו בחדרי כושר לדוגמה?
חמד עמאר: כמה נדבקו במסעדות?
חמד עמאר: כמה נדבקו באולמי שעשועים ומשחקיות?
חמד עמאר: האם נעשתה עבודה מקצועית?
חמד עמאר: אנחנו כאן כוועדה יכולים לקבל ממישהו ממשרד הבריאות – שנעשתה עבודה מקצועית ובחדרי כושר נדבקו 50 איש ולכן אנחנו מגבילים בחדרי כושר ואנחנו לא רוצים לתת את חדרי הכושר.
חמד עמאר: באולמות חתונה נדבקו 200 חולים, - -
בועז טופורובסקי: יש 80 חולים במצב קשה.
חמד עמאר: - - ולכן אנחנו נתמוך בזה.
חמד עמאר: אבל כל עוד לא נעשתה עבודה מקצועית, ואף אחד לא יכול להגיד לנו כמה נדבקו בחדרי כושר, כמה נדבקו במסעדות, כמה נדבקו על החופים – בכל מקום שאתם מזכירים צריכה להיות עבודה מקצועית.
חמד עמאר: אנחנו כאן בכנסת, כמחוקק, תפקידנו לשמור על הציבור, לשמור על מדינת ישראל, לשמור על האזרחים.
חמד עמאר: קואליציה ואופוזיציה אותו דבר.
חמד עמאר: הדבר שמעניין אותנו זה האזרח.
חמד עמאר: ואם האזרח ייפגע מזה שאני סוגר לו את המסעדה שלו, האם נעשתה עבודה מקצועית?
חמד עמאר: 200 אנשים נדבקו במסעדות, האם אתם מתייחסים בצו שלכם למסעדה של 700 מ"ר כמו למסעדה של 20 מ"ר?
חמד עמאר: הרי אתם לא מזכירים את הגודל של המסעדה.
חמד עמאר: אני לא יכול להכניס במסעדה של 30 מ"ר, 50 מ"ר או 100 מ"ר, כמו שאני יכול להכניס במסעדה של 700מ"ר.
חמד עמאר: האם אתם מתייחסים בצו שלכם לזה?
חמד עמאר: אני יודע שלא.
טל וינר שילה: לא.
טל וינר שילה: זה גם צו לא כתוב.
טל וינר שילה: זה צווים שניתנים בהתאם - - -
חמד עמאר: אז אתם לא מתייחסים לזה.
חמד עמאר: לא נעשתה עבודה מקצועית בכל הנושא של הקורונה.
חמד עמאר: אנחנו סוגרים את המשק, נותנים לאנשים להיכנס למצב כלכלי הכי קשה, אנחנו פוגשים את האנשים, אנשים בוכים לנו.
חמד עמאר: אנחנו כאן יושבים, אנחנו מקבלים את המשכורות שלנו כחברי כנסת, את כיועצת משפטית מקבלת את המשכורת שלך, אבל יש אנשים שכל החיים שלהם נהרסים, ואנחנו כאן לא רוצים להרוס חיים של אף אחד.
חמד עמאר: אנחנו רוצים לעזור לאנשים.
חמד עמאר: אנחנו לא רוצים שהמחלה תתפשט, אבל באמת, תנו לנו עבודה מקצועית כאן, שאם אנחנו מצביעים אז עם לב שלם.
חמד עמאר: כשאני סוגר למישהו את המסעדה, מישהו שהלך ולקח הלוואה ובנה מסעדה, והוא צריך לשלם ארנונה וצריך לשלם חשמל, על השלט שלו הוא משלם ארנונה - -
איתן גינזבורג: לא ארנונה.
איתן גינזבורג: אגרת שילוט.
חמד עמאר: - - להיות עם לב שלם, שאני לא קטעתי לו את הפרנסה שלו על ככה שאף אחד לא עשה עבודה מקצועית.
איתן גינזבורג: תודה, חבר הכנסת עמאר.
בועז טופורובסקי: אני מזכיר לכם שאני ישבתי כאן, ואנחנו יושבים בכמה ישיבות של כמה חוקים, ואמרתי לכם, חבר'ה, בשיעורי היסטוריה אנחנו לומדים על איך נגמרות דמוקרטיות.
בועז טופורובסקי: וזה לא החלטה אחת שאומרת, בוא נשים סוף לדמוקרטיה.
בועז טופורובסקי: זה החלטה אחרי החלטה, סיבה אחר סיבה שהיא תמיד סיבה מוצדקת למקרה ספציפי, תמיד זה סביב איזשהו מצב חירום.
בועז טופורובסקי: וככה הרוב כל פעם אומר, אוקיי, הפעם זה חשוב, אז בוא נוותר על עוד סמכות, על עוד יכולת של העם להחליט, על עוד זכויות, על עוד חופש פרט, על עוד משהו.
בועז טופורובסקי: וככה פתאום אנחנו נקום יום אחד ונגלה שאין לנו דמוקרטיה.
בועז טופורובסקי: אומרים, הינה, עכשיו זה רק לחודש.
בועז טופורובסקי: מי יודע מה יקרה בחודש הזה?
בועז טופורובסקי: ואם במסגרת הצווים האלה אני לא יכול להגיע - - -
איתן גינזבורג: מה רק לחודש?
איתן גינזבורג: לא הבנתי מה רק לחודש.
בועז טופורובסקי: תיקון החקיקה הזה.
איתן גינזבורג: שמה הוא אומר?
איתן גינזבורג: לא הבנתי מה החוק אומר.
בועז טופורובסקי: אתה הסברת מה הוא אומר.
איתן גינזבורג: כן, אבל תסביר.
איתן גינזבורג: הסוף של הדמוקרטיה לא עולה בקנה אחד עם מה שאני הסברתי.
בועז טופורובסקי: אתם מבקשים להקדים דיון בהצעת חוק לתיקון תוקפן של תקנות שעת חירום, הגבלת פעילות, זה הנושא שלהם בכל הקריאות.
איתן גינזבורג: זה חוק שכבר חוקק.
בועז טופורובסקי: הדבר הזה - - -
איתן גינזבורג: זה חוק שכבר קיים, בועז.
בועז טופורובסקי: אבל הוא קיים וכל פעם צריך את אישור הכנסת.
בועז טופורובסקי: לא משנה שהוא קיים.
בועז טופורובסקי: הוא חוק רע.
בועז טופורובסקי: אבל עכשיו לא מספיק שהוא חוק רע והוא קיים, אתם רוצים להפוך את הסדר.
בועז טופורובסקי: אתם אומרים, הממשלה תחליט, אחרי זה הכנסת תדבר על זה.
בועז טופורובסקי: אם היא תסכים או לא, זה כבר משהו אחר.
בועז טופורובסקי: אם ההוראות ימנעו מהם להגיע לכנסת, זה כבר משהו אחר.
איתן גינזבורג: אין דבר כזה.
בועז טופורובסקי: אני אומר, זה עוד תהליך הרסני לדמוקרטיה.
בועז טופורובסקי: לא קיבלנו כאן פעם אחת הצעת חוק אחת שבאה להיטיב עם האזרחים, שאומרת, בואו ניתן להם כסף ואת זה ביקשו להקדים בכל הקריאות.
בועז טופורובסקי: זה לא קרה אף פעם.
בועז טופורובסקי: לעומת זה, עכשיו לפני שעה אנחנו מקבלים חוק שאומרים לנו להקדים אותו בכל הקריאות, שרוצים לחוקק אותו כמה שיותר מהר, כדי שכבר היום ראש הממשלה יוכל לתת הוראות, וההוראות האלה יהיו חייבות להיות מבוצעות, בין אם זה על ידי המשטרה, הצבא או השב"כ.
בועז טופורובסקי: ורק אחר כך, אם זה לא יהיה יאה לנו, אולי נואיל בטובנו להתכנס ולשנות דברים ואם ייתנו לנו להתכנס.
בועז טופורובסקי: זה בדיוק האסון.
בועז טופורובסקי: זו בדיוק הבעיה שעליה אנחנו מדברים.
בועז טופורובסקי: כשאנחנו היינו כאן בדיון על איכון השב"כ, אתם הסברתם, גם אתה, אדוני היושב-ראש, גם היועצים המשפטיים, אמרתם, אנחנו צריכים את המעקב של השב"כ כדי שלא נעשה דברים פוגעניים יותר באזרחים, כדי שלא נגביל את הפעילות שלהם, כדי שלא נסגור להם את העסקים, כדי שלא נגיע לסדר, כדי שלא נצטרך לעקוב אחריהם, כי באיכון הזה של השב"כ נדע בדיוק מי היה ונסגור את כל הפינות.
בועז טופורובסקי: אבל הינה, עבר איכון השב"כ, איום ונורא ובניגוד לדעת השב"כ, והינה באה הקליפה הבאה בהרס הדמוקרטיה, ואתם אומרים, ראש הממשלה ישב ויגיד, בוא נסגור את כל המסעדות בתל אביב – בום, צריך לסגור את כל המסעדות בתל אביב; אולי מפגינים בהבימה, בוא נסגור את כל הכניסות לתל אביב – הוא לא יגיד, לא מפגינים, אבל אי אפשר יהיה להגיע להפגנה; בוא נסגור את ירושלים ואז גם אין כנסת.
בועז טופורובסקי: אז בוא נוציא את הכנסת הזאת לחל"ת, בוא נוציא את הדמוקרטיה הישראלית לחל"ת.
בועז טופורובסקי: אתם, חברי הקואליציה – אני יודע, יש כאן חברי כנסת ותיקים יותר וחלק חברי כנסת ותיקים פחות, כל הדברים האלה לא משנים.
בועז טופורובסקי: האחריות על הדמוקרטיה היא על הידיים שלנו ושלכם.
בועז טופורובסקי: על הידיים שלנו, עובדתית, אתם קיבלתם לפני שעה דרישה להצביע בעד חוק שאף אחד מכם כנראה לא קרא.
בועז טופורובסקי: אבל גם אם קראתם, אתם מבינים שזה חוק שפוגע בדמוקרטיה ושמחליף סדרי שלטון.
בועז טופורובסקי: במקום שהכנסת תחוקק והרשות המבצעת תבצע, - -
איתן גינזבורג: זה לא נכון.
איתן גינזבורג: אתה פשוט מטעה את הציבור.
בועז טופורובסקי: - - הרשות המבצעת קובעת - - -
איתן גינזבורג: זה פשוט לא נכון.
בועז טופורובסקי: זה מה שזה אומר.
בועז טופורובסקי: היא קובעת, היא מחוקקת, - -
איתן גינזבורג: אבל זה פשוט לא נכון, מכיוון שרוב החוקים במדינת ישראל - -
בועז טופורובסקי: - - ואם הכנסת תתכנס אחר כך, היא תוכל לשנות את זה.
איתן גינזבורג: - - קובעים היום, יש פה עוזרת של שר לשעבר שאתם יודעים, גם בעצמכם אתם יודעים, ששרים חותמים על אין ספור צווים בלי אישור הכנסת.
איתן גינזבורג: אין ספור צווים.
חמד עמאר: אני לא מכיר צווים פוגעניים כאלה, שמדבילים את אזרחי המדינה בלי שיהיה אישור של הכנסת.
חמד עמאר: אני לא מכיר דבר כזה.
בועז טופורובסקי: ראש הממשלה כאן יקבל סמכות לסגור את המשק בהחלטתו הבלעדית.
איתן גינזבורג: ואני מזכיר לכם שהכנסת כן דנה בצווים האלה.
בועז טופורובסקי: הוא יגיד, שלום, המשק סגור.
בועז טופורובסקי: ועכשיו אנחנו נתנו לו את הסמכות.
איתן גינזבורג: זה גם לא נכון.
בועז טופורובסקי: עוד פעם, זה מה שקורה במשטרים האפלים ביותר, שהפכו דמוקרטיות למשטרים האפלים ביותר.
קטי קטרין שטרית: מה אתה מצפה שהוא יגיד, איתן?
קטי קטרין שטרית: עד עכשיו הכנסת הזאת לא מנעה - - -
חמד עמאר: - - - את כל הנתונים.
חמד עמאר: תגיד לנו כמה נדבקו בחדרי כושר, כמה נדבקו בכל מקום ומקום, ואז תביאו את החוק הזה.
בועז טופורובסקי: יש לכם בקואליציה רוב דורסני.
בועז טופורובסקי: יש לכם בקואליציה רוב להעביר כאן מה שאתם רוצים.
בועז טופורובסקי: ועובדה שאת סעיף 98 הפעלתם יותר פעמים משהפעילו עשר שנים אחורה כשלא היה יאה לכם.
בועז טופורובסקי: יש לכם את הרוב.
בועז טופורובסקי: אף אחד לא מונע מהממשלה הזאת לעשות שום דבר.
בועז טופורובסקי: ולא רק זה, כשיש דברים שהם נכונים, גם האופוזיציה תומכת כי אנחנו מבינים שזה מצב חירום.
בועז טופורובסקי: אבל אתם מביאים לכאן חקיקות דורסניות על זכויות אזרח, אבל אני לא רואה חקיקות דורסניות על זה שמביאים כסף לאזרחים, מצילים את העצמאים ואת השכירים.
אופיר כץ: אתה מוזמן לוועדת הכספים לראות איך זה קורה.
קטי קטרין שטרית: בועז, אנחנו מזמינים אותך לראות כמה אנחנו מצילים.
בועז טופורובסקי: אנחנו כאן.
בועז טופורובסקי: לא ראיתי כאן הקדמת דיון - - -
קטי קטרין שטרית: אנחנו מצילים.
קטי קטרין שטרית: לא אתה.
קטי קטרין שטרית: אתה יושב, מדבר, מדבר, מדבר.
בועז טופורובסקי: אתם מצילים?
קטי קטרין שטרית: כן, כן.
קטי קטרין שטרית: אנחנו, אנחנו.
בועז טופורובסקי: תנו לי צופה אחד שאומר, איזה מזל, ממשלת ישראל הצילה אותי כלכלית מההרס הזה.